Hyvinkään yhteiskoulu

**Hyvinkään yhteiskoulun lukio** eli **HYK** tai **Hyvinkään yhteiskoulu** oli vuosina 1918–2020 toiminut lukio, oppikoulu ja yläkoulu Hyvinkäällä. Se sijaitsi vuodesta 1956 lähtien kaupungin keskustassa osoitteessa Uudenmaankatu 17. Samoissa tiloissa toimi myös aikuislukio. Opiskelijoita lukiossa oli noin 600. Vuonna 2020 lukiosta tuli osa Hyvinkään lukiota.

## Historia

Hyvinkäälle perustettiin vuonna 1918 jo vuosikymmenen kaivattu oppikoulu, joka sai nimekseen Hyvinkään yhteiskoulu. Hyvinkään yhteiskoulu perustettiin virallisesti 7.8.1918 ja koulutuyä alkoi saman vuoden lokakuussa ensimmäisen rehtorin Jussi Ritalan johdolla. Ensimmäisenä lukuvuotena oppilaita oli 54. Tiloiksi vuokrattiin aluksi Vilhelmiinakoti Hämeenkadun varrelta. Koulu kävi kuitenkin pian ahtaaksi, minkä vuoksi vuonna 1925 ostettiin Männistön huvilakiinteistö nimismies I. Thesmanilta. Rahoitus kerättiin kannatusyhdistyksen tukimaksujen lisäksi iltamilla, arpajaisilla ja talkoilla.

Vuonna 1937 vahvistettiin uusi ohjesääntö ja lukusuunnitelma, joka mahdollisti koulun laajentamisen lukioksi. Laajennus Rakennustyöt aloitettiin toukokuussa 1938, ja uusi rakennus valmistui 4. joulukuuta 1938 koulun 20-vuotisjuhlien aikaan. Syksyllä 1939 Hyvinkään yhteiskoulu aloitti täysluokkaisena lukiona. Talvisota vaikutti tuolloin kouluun monin tavoin: lukuvuonna 1939–1940 koulupäiviä oli vain 103, ja lukion 12 ensimmäistä ylioppilasta valmistuivat keväällä 1940 ilman varsinaista ylioppilastutkintoa. Jatkosodan aikana koulu toimi sotilasmajoituksena, ja oppilasmäärä laski huomattavasti (esimerkiksi lukuvuonna 1941–1942 vain 29 oppilasta). Sodissa kaatui 50 entistä tai silloin kirjoilla ollutta oppilasta. Sodan jälkeen oppilasmäärä kasvoi nopeasti Hyvinkään väkiluvun nousun myötä: keväällä 1946 oppilaita oli jo 390 ja vuotta myöhemmin 486.

1950-luvulla tila oli alkanut käydä ahtaaksi, joka johti uuden koulurakennuksen rakentamiseen. Rakennustyö alkoivat marraskuussa 1955, ensimmäinen vaihe valmistui joulukuussa 1956 ja rakennus valmistui kokonaan alataloineen vuonna 1958. Nämä alatalot mahdollistivat sen, että tyttöjen käsityö ja kotitalous sekä poikien veisto voitiin ottaa osaksi lukusuunnitelmaa. Rehtori Jussi Ritala siirtyi eläkkeelle elokuun lopussa 1953 johdettuaan koulua 35 vuotta, ja uudeksi rehtoriksi valittiin Kauko Heinonen. Vuosikymmenellä perustettiin myös muita kouluja Hyvinkäälle, kuten Verkatehtaan yhteiskoulu (1952) ja Hyvinkään keskikoulu (1958). 1960-luvulla oppilasmäärä nousi enimmillään yli 800:aan ja vakiintui noin 750:een. Rehtori Heinosen aloitteesta opetussuunnitelmaa uusittiin ja lukioon muodostettiin kolme linjaa: humanistinen, matemaattinen sekä kielilinja. Ajan henki ei kuitenkaan suosinut kielitieteellisiä perusopintoja ja kielilinja alkoi vähitellen kuihtua. Opetussuunnitelmaa uusittiin uudelleen vuonna 1970.

Rehtori Kauko Heinonen jäi eläkkeelle huhtikuussa 1975 johdettuaan koulua 22 vuotta. Peruskouluuudistuksen myötä koulu siirtyi uuteen peruskoulujärjestelmään 1. elokuuta 1976 (kaupungin omistukseen jo 1.7.1974). Nimi muuttui hetkeksi Keskustan yläasteeksi ja lukioksi. Yläaste toimi kolmiluokkaisena, ja vanhoissa yhteiskoulun tiloissa jatkoivat sekä yläaste, lukio että aikuislinja (iltalinja aloitti vuonna 1972). Yläasteen rehtorina toimi Aimo Kanerva ja lukion rehtorina Yrjö Lindström. 

1980-luvulla lukion työohjelmaa uudistettiin. Laajennettu kuvaamataidon kurssi saavutti suuren suosion. ATK-opetus aloitettiin, tosin aluksi vain kerhomuodossa. Lisäksi järjestettiin erikoiskursseja matematiikassa, ekologiassa sekä tyttöjen liikunnassa. Lukuvuonna 1982–1983 lukio siirtyi jaksotettuun opetukseen. Koulurakennusta laajennettiin edelleen, ja lisätilat valmistuivat vuonna 1985. Lukuvuonna 1985–1986 Hyvinkään yhteiskoulussa otettiin käyttöön tuntikehys, jolloin tasokurssit alkoivat poistua asteittain luokka-aste kerrallaan Nimeksi Hyvinkään yhteiskoulu palautettiin takaisin 1980-luvun lopulla.

90-luvun alussa otettiin myös yläasteella käyttöön jaksojärjestelmä. Rehtori Yrjö Lindström jäi eläkkeelle kesällä 1993 ja rehtoriksi valittiin Pentti Halonen. Syksyllä 1996 Hyvinkäällä siirryttiin kahden lukion järjestelmään. Vehkojan ja Pohjoispuiston lukiot lakkautettiin ja niiden opiskelijat ja henkilökunta siirtyivät joko Hyvinkään yhteiskoulun lukioon tai Hyvinkään Sveitsin lukioon. Tämän johdosta yhteiskoulun lukion oppilasmäärä kaksinkertaistui. oppilasmäärää pienennettiin noin 300:aan. Syksyllä 1995 alettiin sekä lukiossa että yläasteella siirtyä uusiin opetussuunnitelmiin. Lukiosta tuli luokaton ja yläasteella valinnaisuus kasvoi reippaasti. Yläasteen rehtori Aimo Kanerva jäi eläkkeelle kesällä 1997, josta lähtien vuoteen 2002 asti vt. rehtorina toimi Jussi Sarkola. Vuonna 2006 Hyvinkään yhteiskoulun yläaste siirtyi elokuussa uuteen Tapainlinnan kouluun. Peruskoulun siirryttyä koko rakennus jäi lukion ja aikuislinjan käyttöön. Lisäksi rakennukseen muutti taidekoulu. Myös lukion tuolloinen rehtori Pentti Halonen siirtyi Hyvinkään kaupungin sivistystoimenjohtajaksi. Vuonna 2007 valittiin rehtoriksi viimeinen rehtori Kirsi Silvennoinen. 

Vuonna 2018 Hyvinkään yhteiskoulu vietti 100-vuotisjuhlaansa. Useina vuosina Hyvinkään yhteiskoulun lukio oli sadan parhaan lukion joukossa Suomen lukioiden ylioppilaskirjoitustulosten vertailussa.

Hyvinkään yhteiskoulun lukio ja Hyvinkään Sveitsin lukio yhdistyivät 1. elokuuta 2020 Hyvinkään lukioksi ja siirtyivät uusiin tiloihin uuden lukiorakennuksen, Kipinä-talon, valmistuttua keväällä 2021. Uusi lukio sijaitsee läheisessä Hangonsillan kaupunginosassa.
 

Marraskuussa 2024 Hyvinkään kaupunginvaltuusto päätti koulurakennuksen käytöstä poistamisesta 1. heinäkuuta 2025 alkaen. Uudenmaankatu 17:ssä sijaitsevat Hyvinkään yhteiskoulun päärakennus (4460 m²) ja piharakennus (600 m²) olivat tulleet elinkaarensa päähän. Liikuntatilojen käyttö siirtyi Paavolataloon elokuussa 2025. Kaupunki haki kesäkuussa 2025 purkulupaa rakennuksille, koska niissä ei ollut tiedossa sellaista uutta käyttöä, joka olisi perustellut rahoituksen mittaville korjaustöille jota tarvittiin. Purku-urakan kustannusarvio on 500 000 euroa , mutta tällä hetkellä purkamisen ajankohta on vielä epävarmaa.

## Muuta
Koulun kadunpuoleisella edustalla sijaitsi vuonna 1977 valmistunut Anneli Sipiläisen patsas ''Sisarukset'' joka opetustoiminnan lakkauttamisen yhteydessä siirrettiin myös osaksi Kipinä-taloa.

### Luettelo Hyvinkään yhteiskoulun rehtoreista

Luettelo ei sisällä aikuislinjan rehtoreita.

## Juhlapäivät ja perinteet

Hyvinkään yhteiskoulussa (myöhemmin Yhteiskoulun lukiossa) vietettiin useita vuosittaisia juhlia ja perinteisiä tapahtumia, jotka olivat tärkeä osa koulun yhteisöllisyyttä.

## Lähteet

## Aiheesta muualla
* Lukio 
* Aikuislinja